Flemming Hansen (KF), 2000-12-12:
Ved førstebehandlingen af dette lovforslag sagde jeg til erhvervsministeren, at hun havde haft en heldig hånd med lovforslaget.
Det Konservative Folkeparti og flere andre partier mere end antydede under førstebehandlingen, at vi kunne se nogle forligsmuligheder, og vi synes, at det også var, hvad der lå i ministerens egen opfattelse af sagen og i den socialdemokratiske opfattelse: Der var mulighed for at lave et forlig.
Måske med nogle færre søndage end foreslået
, men det var ganske fornuftigt.
Vi havde forhandlinger med ministeren, hvilket jo ikke er ukendt, og pludselig hører vi fra Ritzaus Bureau, at nu har ministeren lavet forlig med Venstre.
Det er et meget specielt forhandlingsforløb.
Vi synes, vi havde et godt og fornuftigt forhold til ministeren omkring disse forhandlinger, men det blev altså brat afbrudt, endda uden overhovedet at orientere os.
Det har vi taget os ad notam.
Vi kan ikke gøre andet.
Hvad er det så, vi oplever nu?
Ja, vi oplever to ting.
Uden for Christiansborg oplever vi, at Socialdemokratiet holder en stor konference om deres manglende vælgertilslutning og alle de problemer de har, og Socialdemokratiet påpeger, at det er Venstre, der er skyld i alle deres problemer, og nu skal Venstre rigtig udstilles.
Hvad er det så, vi oplever i samme uge inde på Christiansborg?
Så laver man forlig med dem om lukkeloven, til trods for at der var mange andre partier, der som nævnt ville lave et fornuftigt forlig med regeringen.
Der var faktisk et kæmpestort flertal af regeringspartierne, Kristeligt Folkeparti, SF og flere andre, som ville lave en fornuftig løsning omkring dette her.
Og det er ikke blevet en fornuftig løsning, det må jeg sige til erhvervsministeren.
HK's medlemmer er meget imod - det skal jeg vende tilbage til om et sekund - 95 pct. af detailhandelen er imod
, til trods for det hr. Hovmand lige sagde.
Der er nogle organisationer, jeg ikke kender.
en organisation, der hedder noget i den retning, som består af 5 pct. af de største detailhandlere her i landet.
Og forbrugerne er heller ikke enige.
De siger - ifølge ministerens egen rapport 90 pct. af dem - at de er tilfredse med den lukkelov, vi har i dag.
Jeg vil gerne med formandens tilladelse citere fra lederartiklen i HK/Handels blad den 4. december, hvor der står: »Det hidtidige forløb i forhandlingerne om revision af lukkeloven har været dybt skuffende, og som situationen ser uden før anden og tredje behandling i Folketinget, er der efter HK/Handels opfattelse kun ét at sige: Regeringen har svigtet sine butiksansatte.
I starten af forhandlingerne regnede vi med, at regeringen ville benytte sig af det flertal, der var og er blandt de partier, der vil bakke op om, at vi også skal have en lukkelov fremover.
De samme partier var også indstillet på, at der ikke var brug for mere søndagsåbent.
Til nød kunne man acceptere, at butikkerne holdt åbent et par ekstra søndage«. Og sådan bliver lederen ved med at fortælle om de skuffelser, der er over Socialdemokratiet, og det samme kan jeg her på Det Konservative Folkepartis vegne give udtryk for. Nej, regeringen ønskede et samarbejde med Venstre, prioriterede det højt - det er en ærlig sag - og derfor er vi nu på vej til at afskaffe lukkeloven.
Hvorfor det, spørger man sig selv.
Hvorfor er vi kommet
så langt?
Ja, der er vel to parter indblandet i den sag.
Den ene er Det Radikale Venstre.
De har jo lært - det er en svær kunst - både at være i regering og i opposition.
Det må man rose Det Radikale Venstre for.
Det er en meget svær kunst, som man skal øve sig på i mange år, men det er altså nu lykkedes.
På skatteområdet hører vi daglig udmeldinger fra den skattepolitiske ordfører, udmeldinger, der ligger tæt op ad vores skattepolitik - det er om formiddagen.
Om eftermiddagen hører vi så økonomiministeren sige, at det slet ikke er partiets politik, og det er helt forfærdeligt.
Ved lukkeloven hører vi jo altså, at Det Radikale Venstres bagland siger nej til denne her lukkelovsændring, men hr. Morten Helveg Petersen siger ja. Jo, kunsten er lært, det må man sige.
Tillykke med det.
Den anden part er Danmarks liberale parti Venstre.
Det er en ærlig sag.
Det er en ærlig politik at have.
Jeg forstår bare ikke, hvordan man kan have den politik, samtidig med at man siger, at man vil bevare de små byenheder, landsbyerne.
En af tingene må være forkert, for enhver ved, at når den sidste butik i en landsby lukker, ja, så lukker landsbyen ganske enkelt.
Vi oplever i øjeblikket en tendens til bunkevis af nye konceptbutikker inden for detailhandelen.
Det betyder ensartethed i alle dele af detailhandelen.
Hvis man er tvivl, kan man bare gå ud og se det nye butikscenter Fisketorvet.
Vi oplever en tendens, hvor de mindre og mellemstore virksomheder inden for detailhandelen får det meget svært, og når lukkeloven forsvinder, forsvinder disse butikker ganske enkelt.
Jeg forstår derfor ikke, at Venstre har den politik på området, men jeg indrømmer, at det er en ærlig sag at have det.
Jeg synes, de betaler en meget høj pris for at tilgodese stordriften og storkapitalen i dansk detailhandel.
Jeg synes også, det er en høj pris, man betaler, fordi man ved, at man med dette forslag om fuldstændig fjernelse af lukkeloven meget stærkt forringer tilgangen af nye medarbejdere i detailhandelen.
Jeg synes også, det er en høj pris, man betaler, når man ved, at Forbrugerrådet advarer om netop den ensartethed, jeg her taler om.
Men det er Venstres problem.
Jeg synes blot, at det skal siges.
Så har jeg en kommentar til de ændringsforslag, som Det Konservative Folkeparti har stillet en række af - og jeg nævner kun et enkelt af dem - det er spørgsmålet om frisørfaget.
Frisørfaget har altid været med under lukkeloven.
Jeg ved ikke, om det er en fejltagelse, en forglemmelse, eller om det er et ærligt ønske fra ministeren om at genere dette erhverv.
Vi oplevede det usædvanlige - jeg kan sige til dem, der ikke er i Erhvervsudvalget, at det er normalt, at arbejdsgivere og arbejdstagere kommer i Erhvervsudvalget, men de kommer aldrig sammen - at frisørfaget kom sammen og de tryglede ganske enkelt politikerne i Folketingets Erhvervsudvalg: Vil I ikke nok sørge for at bringe os ind igen?
Men det ville man ikke.
Derfor vil vi nu opleve en branche med veluddannede håndværkere af den fineste karat, ja, faktisk ofte kunstnere på deres felt, forsvinde som erhverv i egentlig forstand.
Jeg tror nemlig ikke på - og det er jo, hvad faget, både arbejdsgivere og arbejdstagere, giver udtryk for - at de vil kunne få den tilgang til erhvervet, som de har haft før.
Jeg beklager det.
Jeg beklager det meget.
Jeg skal sige til slut, at jeg vil forsøge endnu en gang at overbevise Folketingets Erhvervsudvalg om, at det, man gør her, er forkert.
Jeg opfordrer til, at vi tager forslaget tilbage til Erhvervsudvalget, hvor vi kan holde et møde i morgen formiddag, fordi netop frisørerne er meget hårdt ramt, og de vil blive meget hårdt ramt, og det er urimeligt, at man ikke vil give sig her.
Jeg har forstået, at man i Socialdemokratiet er fuldstændig enig med mig, men Venstre vil altså ikke give sig.
Jeg opfordrer indtrængende Venstre til at give sig en lille smule i denne sag.
Så vil jeg godt sige, at nu er vi altså ved at fjerne
verdens bedste lukkelov, er den kaldt, hvor man kan handle fra 7.00 morgen til 21.00 hver dag, om lørdagen fra 7.00 til kl. 17.00, og så kan man handle i 1.200 butikker med under 23 mio. kr. i omsætning om søndagen.
Så at komme og sige, at man ikke kan bruge sine penge i Danmark, passer i hvert fald ikke.